钦定古今图书集成/明伦汇编/氏族典/第178卷 > 田一井
## 钦定古今图书集成/明伦汇编/氏族典/第178卷 > 田一井

按《畿辅通志》：“一井字尚助，安州人。万历辛丑成进士，
释褐为计部主事。会尚书某务节羡名亏守边军糈，
一井疏论之，坐是左迁河东运判。以荐复入计曹，直
声益振。出为山东按察副使，监登莱军。登有天桥口，
往往覆舟，一井捐俸别凿港。功垂成，海将潮，一井以
拳击水，大叱曰：‘我为百姓作福，尔海神欲坏之耶？须
臾海不潮’。”人称千古奇事。未几，以屯田忤上官，拂衣
归，荐辟不出。